b"\n_START_ARTICLE_\nJeanette Biedermann\n_START_PARAGRAPH_\nJeanette Biedermann (s. 22. helmikuuta 1980 Berliini) on saksalainen laulaja ja n\xc3\xa4yttelij\xc3\xa4. H\xc3\xa4nest\xc3\xa4 k\xc3\xa4ytet\xc3\xa4\xc3\xa4n usein pelk\xc3\xa4st\xc3\xa4\xc3\xa4n nime\xc3\xa4 Jeanette._NEWLINE_Jeanette esiintyi kuusivuotiaana Kinderzirkus Lilliputissa Berliiniss\xc3\xa4. H\xc3\xa4n osallistui vuonna 1999  Bild-Schlagerwettbewerb -kilpailuun selviytyen voittajaksi 270 000 kilpailijan joukosta. T\xc3\xa4m\xc3\xa4n j\xc3\xa4lkeen h\xc3\xa4n julkaisi ensisinglens\xc3\xa4 Das tut unheimlich weh mik\xc3\xa4 on h\xc3\xa4nen ainoa levytyksens\xc3\xa4 saksaksi t\xc3\xa4h\xc3\xa4n menness\xc3\xa4. Vuonna 1999 h\xc3\xa4n sai roolin suositusta saippuaoopperasta Gute Zeiten, schlechte Zeiten, jossa h\xc3\xa4n n\xc3\xa4ytteli Marie Balzeria. Muutamaan kuukautta my\xc3\xb6hemmin h\xc3\xa4n teki levytyssopimuksen Polydor-levy-yhti\xc3\xb6n kanssa ja julkaisi syyskuussa 2000 ensimm\xc3\xa4isen englanninkielisen singlens\xc3\xa4 Go Back, joka nousi Saksan singlelistan sijalle 8. Single\xc3\xa4 seurasi debyyttialbumi Enjoy! sek\xc3\xa4 toinen single Will You Be There._NEWLINE_Jeanette julkaisi toisen albuminsa Delicious vuotta my\xc3\xb6hemmin ja se myi kultaa Saksassa. Albumilta julkaistiin singlet How It's Got To Be/No Style, No More Tears sek\xc3\xa4 Sunny Day, joka oli mukana albumin uudella painoksella. H\xc3\xa4n my\xc3\xb6s voitti vuoden naisartistin Echo-palkinnon. Vuonna 2002 h\xc3\xa4n julkaisi kolmannen albuminsa Rock My Life, joka my\xc3\xb6s myi kultaa. Albumin julkaisun j\xc3\xa4lkeen h\xc3\xa4n l\xc3\xa4hti menestyksekk\xc3\xa4\xc3\xa4lle kiertueelle, josta julkaistiin my\xc3\xb6s dvd. Jeanette my\xc3\xb6s \xc3\xa4\xc3\xa4nitti dueton yhdess\xc3\xa4 Ronan Keatingin kanssa kappaleesta We've Got Tonight, josta tuli top-10 hitti Saksan lis\xc3\xa4ksi my\xc3\xb6s It\xc3\xa4vallassa. _NEWLINE_Vuonna 2003 h\xc3\xa4n j\xc3\xa4tti levy-yhti\xc3\xb6ns\xc3\xa4 ja solmi uuden sopimuksen Kuba/Universal Records yhti\xc3\xb6n kanssa. Tulevan Break On Through albumin ensimm\xc3\xa4inen single Rockin' On Heaven's Floor oli top-10 hitti sek\xc3\xa4 Saksassa, It\xc3\xa4vallassa ett\xc3\xa4 Sveitsiss\xc3\xa4. Albumilta julkaistiin my\xc3\xb6s kaksi muuta single\xc3\xa4 - No Eternity ja Hold The Line. Albumia seurasi Jeanetten suurin kiertue, josta my\xc3\xb6s julkaistiin dvd. Break On Through on t\xc3\xa4h\xc3\xa4n menness\xc3\xa4 Jeanetten ainoa platinaa myynyt albumi. Menestyksen siivitt\xc3\xa4m\xc3\xa4m\xc3\xa4 h\xc3\xa4n julkaisi marraskuussa 2004 Merry Christmas joulualbumin sek\xc3\xa4 The Infant Light singlen. Samana vuonna h\xc3\xa4n my\xc3\xb6s j\xc3\xa4tti roolinsa Gute Zeiten, schlechte Zeiten sarjassa._NEWLINE_Albumi Naked Truth julkaistiin kev\xc3\xa4\xc3\xa4ll\xc3\xa4 2006, mutta se ei ollut edellisten albumeiden kaltainen menestys. Silt\xc3\xa4 julkaistiin kuitenkin nelj\xc3\xa4n single\xc3\xa4 Run With Me, Bad Girls Club, Endless Love sek\xc3\xa4 Heat Of The Summer. Albumin julkaisun ja lyhyen kiertueen j\xc3\xa4lkeen Jeanette p\xc3\xa4\xc3\xa4tti pit\xc3\xa4\xc3\xa4 taukoa laulajanurastaan ja keskitty\xc3\xa4 n\xc3\xa4yttelemiseen. Vuonna 2008 h\xc3\xa4n saikin roolin uudesta Anna und die Liebe sarjasta, joka nousi suureen suosioon Saksassa. _NEWLINE_Kev\xc3\xa4\xc3\xa4ll\xc3\xa4 2009 Jeanette palasi musiikin pariin Undress To The Beat singlell\xc3\xa4 ja samannimisell\xc3\xa4 albumilla. Albumilta julkaistiin viel\xc3\xa4 kaksi muuta single\xc3\xa4 - Material Boy (Don't Look Back) sek\xc3\xa4 Solitary Rose, jota soitettiin my\xc3\xb6s Anna und die Liebe sarjassa. H\xc3\xa4nen oli tarkoitus l\xc3\xa4hte\xc3\xa4 Solitary Rose Tour nimiselle kiertueelle, mutta joutui peruuttamaan sen, koska h\xc3\xa4nen is\xc3\xa4ll\xc3\xa4\xc3\xa4n diagnosoitiin keuhkosy\xc3\xb6p\xc3\xa4. Jeanette j\xc3\xa4tti Anna und die Liebe sarjan vuoden 2010 alussa, mutta palasi takaisin vuonna 2011."